I 2015 var Socialdemokratiet med til at firedoble antallet af fotovogne på de danske veje, da de som regeringsparti stod bag beslutningen om til at indkøbe yderligere 75 fotovogne.

Men sidste år bakkede de alligevel op om de blå partiers planer om at skrotte 20 fotovogne og erstatte dem med 20 fastmonterede stærekasser rundt omkring i landet.

Og nu er Socialdemokratiet så klar til at gå skridtet videre, efter at de 20 stærekasser har været aktive siden oktober sidste år i en forsøgsordning.

Den store forskel på fotovognene og stærekasser er, at fotovognene er mobile, mens stærekasserne står det samme sted hver dag.

Og ved stærekasserne bliver bilisterne altid advaret med skilte et par hundrede meter inden, om at der er fartkontrol forude.

Sådan er stærekassernes placering udvalgt De faste stærekassers placering er udvalgt på baggrund af Vejdirektoratets ulykkesstatistik samt Rigspolitiets vurdering. Der er taget udgangspunkt i lokaliteter, som er ulykkesbelastede. Det vil sige, at der har været mindst fire ulykker med personskade per lokalitet i perioden 2011 – 2015. Desuden er der en årsdøgntrafik på 5.000 – 15.000 køretøjer på stedet. Kilde: Vejdirektoratet

- Jeg ser for mig, at vi langsomt stiller om fra primært fotovogne til primært stærekasser – og i sidste ende måske kun stærekasser, siger transportordfører Rasmus Prehn, der understreger at Socialdemokraterne ikke har taget endeligt stilling til spørgsmålet.

Stærekasserne er nemlig ikke kun billigere i drift, da de er ubemandede. Transportordføreren mener også, at de gør mere for trafiksikkerheden end fotovognene.

- Nu vil vi følge udviklingen tæt og se, hvordan det går med hærværk og lignende. Men ideelt ser jeg, at vi stiller mere om fra fotovogne til stærekasser. Det er en mere lavpraktisk måde at gøre det på, og så kan de blive sat lige der, hvor der er fare på færde, siger Rasmus Prehn.

Minister vil ikke afskaffe fotovogne helt

Liberal Alliance har - før partiet kom i regering - krævet, at samtlige fotovogne skulle afskaffes til fordel for stærekasser. Men nu er man kommet på andre tanker, siger partiets transportminister, Ole Birk Olesen.

Fotovognene skal stadig være en del af politiets fartkontrol i kombination med stærekasser, mener han.

- Der har siddet en arbejdsgruppe, og den har fundet frem til, at det bedste for trafiksikkerheden er en blanding af faste og mobile fartmålere. Det har vi lært af, siger han.

- Vi vil gerne have færre mobile fartfælder (fotovogne, red) og flere stærekasser, men det er ikke sikkert, at fotovognene skal afskaffes helt, siger transportministeren.

Ole Birk Olesen glæder sig dog over, at Socialdemokratiet nu ønsker flere stærekasser og færre fotovogne. Inden han selv vil føre det ud i livet, vil han dog vente tre år. Her udløber den nuværende forsøgsordning med de nuværende 20 stærekasser.

- Hvis jeg er minister, så vil jeg arbejde for flere stærekasser i 2022. Og det tror jeg også, at der er bred opbakning til, efter Socialdemokratiet har skiftet mening, siger transportministeren.